《断臂烈妇行》
清代·李先复

长沟之山山矗矗，长沟之水水曲曲。苍崖松老风谡谡，村妇衣单形影独。

织无机丝舂无粟，荆钗蓬鬓颜如玉。良人长征翳可怜，从军输挽秦师前。

阿婆牧犊柴桑外，日斜长望望不还。红轮未暝青山紫，马蹄䠞蹈黄尘起。

轻装宝剑羽林郎，下马斜窥颜色喜。入门偎倚饵甘言，正气刚肠森发指。

孤身匿迹恨无门，事到艰难惟一死。凶徒怒起刃交加，血花泪花落红雨。

中庭电掣雷霆吼，神龙只抱骊珠走。烈妇守身誓拌身，身甘百碎何惜手。

手既断，心如铁，血千行，肠百结。君不见汉代明妃马上娇，铜雀空劳锁二乔。

红颜白骨埋荒草，姓氏谁将烈女标。吁嗟乎！别夫不于室，拜姑不于堂，慷慨赴义何忙忙。

千载而下仰清风，于高山之崔巍兮，与流水之汪洋。

作者简介：（1651—1728）清四川南部人，字曲江。康熙十一年举人，授山东曹县知县。迁陕西道御史，请复会试及顺天乡试内帘设御史之制，以杜弊端。累官兵部侍郎，曾受命督理西征军粮。官至工部尚书。